প্রতিদিন আমার ঘুম ভাঙে জাগরণের স্বপ্নে। প্রতি রাতে আমি ঘুমাই স্বপ্নের জাগরণের আশায়। বাসস্টপে গাছ থেকে ঝরে পড়া জারুল যখন মুগ্ধ ল্যান্ডস্কেপ আঁকে হাত তিনেক দূরের পিচে মোড়ানো রাস্তায়; আমার চোখ ঢেকে যায় জারুলে। বাস চলে যায়। কোলাহল থেমে যায়। মেয়েটিকে বিদায় দিয়ে হলুদ দুপুরে সেই জারুলের নিচে একা দাঁড়িয়ে থাকা ছেলেটি আমাকে গল্প বলে। আমি গল্প শুনি। সমুদ্র ঢেউ আছড়ে পড়ছে বুকে। উত্তাল জলরাশি। গল্পে গল্পে বেলা কাটে আমার। আমরা অপেক্ষা করি আরো সুন্দর দিন, সুন্দর ঘর, স্বপ্নের যাপিত জীবনের জন্য।